30000 voeg hul stemme by Solidariteit se kommentaar teen NGV - Solidariteit WêreldSolidariteit Wêreld
Tuis › Mediaverklarings › 30000 voeg hul stemme by Solidariteit se kommentaar teen NGV
30000 voeg hul stemme by Solidariteit se kommentaar teen NGV
Solidariteit het vandag sy kommentaar oor die Nasionale Gesondheidsversekering (NGV) met ʼn mandaat van 30 000 ingedien. Hierdie kommentaar, wat reeds in die formaat van hofstukke is, is geformuleer met die hulp van twee onafhanklike deskundige verslae deur prof. Jannie Rossouw en prof. Alex van den Heever onderskeidelik. Verder, het die Solidariteit Beroepsgilde vir Gesondheidspraktisyns ook ʼn instruksie aan die Solidariteit Navorsingsinstituut (SNI) gegee om ʼn opname onder praktisyns te doen.
Morné Malan, strategiese spesialis by Solidariteit, sê: “Die NGV, sou dit inwerking tree, sal ʼn ongekende ramp vir Suid-Afrikaners meebring. Daarom volg ons van dag een af ʼn allesomvattende plan in ons teenstand daarteen. Daar is geen skadelike of ongrondwetlike aspek van die wetsontwerp wat nie deur ons kommentaar hanteer word nie. Ons staan ook dan reg om aan alle verdere prosedures deel te neem, stemme teen die wetsontwerp te werf en om hofaksie te dryf tot by die konstitusionele hof sou hierdie wetsontwerp ooit bekragtig word.”
Die Solidariteit Beroepsgilde vir Gesondheidspraktisyns het veral sy kommer uitgespreek oor die impak wat hierdie wetsontwerp op diegene in die gesondheidsbedryf sal hê. Hennie Bierman, Hoof van Gildes, verduidelik: “Die NGV ontneem gesondheidspraktisyns van feitlik enige vryheid in verband met hoe en waar hulle hul beroepe beoefen; dit maak van dokters, verpleegsters, aptekers en al die ander gesondheidswerkers bloot kommoditeite en ontsê hulle hul menslikheid as’t te ware. Hulle word nie as individue met regte hanteer nie, maar eerder as hulpbronne, besittings van die staat wat toegedeel kan word soos die regering dit goeddink. Dit is geen wonder nie dat ons nasionale opname onder gesondheidspraktisyns toon dat hulle bykans eenparig daaroor saamstem dat die NGV nie kan werk die, die regering dit nie kan bestuur nie en dat gesondheidswerkers ook nie daarin belangstel om onder so stelsel te werk nie.”
Malan sluit af: “Hierdie kommentaar is maar net een vuishou teen die NGV. Ons weet nie hoe ver die irrasionaliteit en waansinnigheid van die regering strek nie. Ons weet nie hoeveel houe nodig gaan wees om die NGV te stuit nie, maar ons staan reg om met soveel as nodig en uiteindelik met meer vorendag te kom solank as wat ons hierdie rampspoedige beleid kan stop.”
Solidariteit oorhandig goeie praktykkode aan skoolhoofde